Die roofdierfamilie marteragtiges (Mustelidae) sluit 'n groot aantal diere soos marters, wesels, hermelyne, stinkdiere, Amerikaanse muishonde, otters, ratels en Europese dasse in. Oor die algemeen het hierdie diere lang liggame, kort pote en spits snoete. Hoewel hulle op grand van hul gebit as roofdiere beskou word, vreet baie marteragtiges naas vleis ook aas en plantaardige kos. 'n Aantal marteragtiges word op relatief groot skaal vir hul pels gejag en spesies soos byvoorbeeld die nerts is reeds oor die grootste deel van sy oorspronklike verspreidingsgebied uitgeroei. Marteragtiges (familie Mustelidae) is primitiewe roofdiere (orde Carnivora). Dit blyk onder meer uit die groot aantal tande, waaronder groot hoektande, skerp snytande en gepunte maaltande. Die liggaam van 'n marteragtige is meestal lank en slank en die pote is kort. Die skedel is gewoonlik plat en breed en die snoet spits. By baie marteragtiges van die gematigde en koue streke kom ’n verlengde dratyd voor. Na bevrugting verdeel die eiersel slegs enkele kere tot 'n klein selklompie (blastula) wat eers 'n paar maande later, gewoonlik vroeg in die lente, aan die baarmoederwand bly vassit.